በ24 ሰዓታት እስከ 1 ሺህ 440 ናሙናዎችን መመርመር የሚችል የኮሮና መመርመሪያ ጎንደር ላይ ሥራ መጀመሩ ተገለጸ፡፡
ባሕር ዳር፡ ሚያዝያ 08/2012 ዓ.ም (አብመድ) በሁሉም ዞኖች የኮሮና ቫይረስ መመርመሪያ ላብራቶሪዎች እንዲኖሩ እየሠራ መሆኑን ጤና ጥበቃ ቢሮ አስታወቀ።የአማራ ክልል ጤና ጥበቃ ቢሮ ኃላፊ መልካሙ አብቴ (ዶክተር) ቀደም ብሎ ሥራ የጀመረውን የባሕር ዳርና ትናንት ሥራ የጀመረው የጎንደር የኮሮና ቫይረስ መመርመሪያ መሣሪያዎች በ24 ሰዓታት 1 ሺህ 440 ናሙናዎችን መመርመር የሚችሉ መሆናቸውን ገልጸዋል።በቀጣይ የኮሮና ቫይረስ መመርመሪያ ላብራቶሪዎች ደሴ፣ ደብረ ብርሃን፣ እንጅባራ፣ ደብረ ማርቆስ፣ ወልዲያ እና ደብረ ታቦር ከተሞች ለማስጀመር መሣሪያዎችን የመግጠምና ባለሙያዎችን የማሰልጠን ሥራ እየሠሩ መሆናቸውን ተናግረዋል።የዞኖቹ ሲጠናቀቁ አሁን ለቤኔሻንጉል ጉሙዝ ክልል የሚያደርጉትን ምርመራ ለአፋር ክልል አጎረባች አካባቢዎችም እንደሚሰጡ ዶክተር መልካሙ ገልጸዋል።ክልሉ በቤት ለቤት የቅኝት ተግባራት የማስተማርና አጠራጣሬ ምልክት ያላቸው ሰዎችን የመለየት ሥራ በተደራጀ ቡድን እያከናወነ መሆኑንም ቢሮ ኃላፊው ዛሬ በሰጡት መግለጫ አስታውቀዋል።ከቫይረሱ ጋር በተያያዘ በአዊ ብሔረሰብ አስተዳደርና በባሕር ዳር 183 ዜጎች በለይቶ ክትትል ላይ ሲገኙ 114 ናሙናዎችን መርምሮ 64 ነፃ እንደሆኑ አረጋግጧል። የሌሎቹ ወጤት በቀጣይ ቀናት ውስጥ ይፋ እንደሚሆንም አስታውቀዋል።